Parsifal er en opera i tre akter af Richard Wagner. Den er løst baseret på Wolfram von Eschenbachs "Parzival", et epos fra det 13. århundrede om Arthurs ridder Parzival og hans søgen efter hellige spyd, der var blevet brugt til at stikke den korsfæstede Jesus med.
Wagner udtænkte værket i april 1857, men det var ikke færdigt før femogtyve år senere. Da han komponerede den, havde han tanke for den særlige akustik i Bayreuth Festspielhaus, som han selv havde fået bygget. "Parsifal" blev først sat op på den anden festival i Bayreuth i 1882. Festspillene i Bayreuth opretholdt en eneret på at opføre værket indtil 1903, hvor operaen blev opført ved Metropolitan Opera i New York.
Wagner kaldte ikke "Parsifal" en opera, men foretrak betegnelsen "ein Bühnenweihfestspiel", der kan oversættes til "et festspil til hellig indvielse af scenen". I Bayreuth er der opstået en tradition for, at der ikke er bifald efter første akt af operaen netop på grund af den sakrale handling, som operaens første akt slutter med.
Wagner stavede riddernavnet "Parsifal" i stedet for "Parzival", som han havde brugt frem til 1877, hvilket beror på fejlagtige underretninger om ordets etymologi, idet han troede, at ordet stammede fra "Percival", der angiveligt skulle komme fra det arabiske, "Fal Parsi", der betyder "ren tåbe". ("Læs mere..")
